Hy vat skaamte weg | Netwerk24
Deur Stephan Joubert 02 Desember 2019 00:00
Wanneer jy in die publiek verneder word, is skaamte of “shame”, soos wat dit in Engels genoem word, dikwels jou voorland. Sulke gevoelens tref jou soms as jy die teiken is van ander se spot, veroordeling of venynige kritiek.
Hiervan gepraat, ek onthou hoe een ouderling doer in my kinderdae ’n gesin, wie se dogter die sewende gebod oortree het, in die openbaar getakel het. Daardie arme familie moes omtrent bontstaan onder al die skerp kyke en agteraf praatjies in die gemeente. Dit het my bang gemaak vir God.
Ek het gedink Hy gaan my ook nog eendag voor almal beskaam oor my sondes. Genadiglik het ek later die Here se hart beter leer ken. Ek het agtergekom Hy loop regtig ’n genadepad met ons, nie ’n pad van beskaming of vernedering nie.
Maak nie saak hoeveel keer ons Hom in die steek laat nie – sy ontferming troef ons grootste droogmakery. Christus vee elke slag die skaamte van ons gesig af. Aan sy liefde is regtig geen einde nie.